Torsdag morgen ble Arbeiderpartiets leder Johnas Gahr Støre (59) tatt i billettkontroll og fikk gebyr.

Det melder Dagens Næringsliv.

De skriver at Støre hadde tatt T-banen uten gyldig billett.

- Funker ikke

Avisa var selv til stede på T-banestasjonen på Stortinget da Ap-lederen ble kontrollert på plattformen.

- Appen min funker ikke, sier han, da DN stanset ham for en kommentar.

- Så du fikk gebyr?

- Ja. Når jeg trykker på knappen for å betale, så funker den ikke. Likevel fikk jeg gebyr.

Tar selvkritikk

I en uttalelse til Dagbladet tar Ap-lederen selvkritikk for at han ikke hadde gyldig billett.

- Jeg kom fra Danmark i dag tidlig og skulle til Stortinget, så jeg gikk inn på appen for å kjøpe billett da jeg var på vei ned til Jernbanetorget. Appen fungerer vanligvis helt fint, men i dag låste den seg sånn at jeg ikke fikk kjøpt billett, sier Støre.

Han legger til:

- Da burde jeg ikke ha gått på T-banen, men jeg håpet at appen skulle samarbeide bedre underveis. Det gjorde den altså ikke, og dermed ble det en vel dyr tur fra Jernbanetorget til Stortinget, men det får jeg tåle.

- Appen fungerer

Pressekontakt i Ruter, Cathrine Myhren, forteller til Dagbladet de ikke har registrert noen problemer ved Ruters billettapp i dag.

- Den fungerer som den skal, sier hun.

Hun presiserer videre at hun ikke vet hva feilen ved Støres app eller telefon var, men sier på generelt grunnlag:

- Noen ganger dreier dette seg om brukerfeil, sier Myhren.

På vei til Stortinget

Støre var på vei til møte i Stortinget som begynte klokka 10 torsdag.

Der debatteres i dag statsminister Erna Solbergs endringer i regjeringen.

Også en rekke forslag ble lagt fram av opposisjonen på Stortinget. Samtlige hadde mer eller mindre samme mål:

Å røyke ut Frp.

Men kort tid etter at stortingsmøtet begynte, slo Frp-leder Siv Jensen hånda av Støre.

Hun omtalte opposisjonens 18 forslag for «å røyke ut Frp» som en representantbonanza, og avviste blankt alle.

Dagbladet oppdaterer saken.